STARK ร่วงติดฟลอร์ หลังผถห.ใหญ่โยนบิ๊กล็อต 1.69% หวังเพิ่มสัดส่วนผู้ถือหุ้นรายย่อย
STARK ร่วงติดฟลอร์ หลังผถห.ใหญ่โยนบิ๊กล็อต 1.69% หวังเพิ่มสัดส่วนผู้ถือหุ้นรายย่อย
29 พ.ค. 2563

ผู้สื่อข่าวรายงานว่า ราคาหุ้นบริษัท สตาร์ค คอร์เปอเรชั่น จำกัด (มหาชน) หรือ STARK ณ เวลา 10.07 น. อยู่ที่ระดับ 1.95 บาท ลบ 0.33 บาท หรือ 14.47% สูงสุดที่ระดับ 1.98 บาท ต่ำสุดที่ระดับ 1.94 บาท ด้วยมูลค่าการซื้อขาย 276.44 ล้านบาท
ทั้งนี้ ปัจจัยที่ส่งผลให้ราคาหุ้น STARK ปรับตัวลดลงดังกล่าว คาดมาจากการรายงานข่าว นายวนรัตน์ ตั้งคารวคุณ ซึ่งเป็นผู้ถือหุ้นรายใหญ่ ได้ดำเนินการกระจายหุ้นสามัญที่ถืออยู่ในบริษัท ให้แก่นักลงทุนสถาบันเป็นหลัก รวมจำนวน 402.5 ล้านหุ้น คิดเป็น 1.69% ซึ่งเป็นไปตามแนวทางการเพิ่มสัดส่วนการถือหุ้นของผู้ถือหุ้นรายย่อย (Free Float)
โดยภายหลังการขายหุ้นครั้งนี้ส่งผลให้นายวนรัตน์ คงเหลือสัดส่วนการถือหุ้นในบริษัทจำนวน 67.60% จากเดิม 69.29% และ Stark Investment Corporation Limited ยังคงถือหุ้นสัดส่วน 21% ขณะที่ผู้ถือหุ้นรายย่อย มีสัดส่วนเพิ่มขึ้นเป็น 11.40% จากเดิม 9.71%
ทั้งนี้ การเปลี่ยนแปลงโครงสร้างการถือหุ้นดังกล่าว เพื่อเพิ่มสัดส่วนการถือหุ้นของผู้ถือหุ้นรายย่อย จึงไม่มีผลกระทบต่อโครงสร้างการบริหารงาน ตลอดจนนโยบายการดำเนินธุรกิจของบริษัทแต่อย่างใด